বরাহনগর পুরসভা এলাকায় ডেঙ্গি আক্রান্তের সংখ্যা প্রতিদিনই বাড়ছে। ইতিমধ্যেই মৃত্যু হয়েছে বেশ কয়েকজনের। স্থানীয় বাসিন্দাদের একাংশের অভিযোগ, তাতেও হেলদোল নেই পুর কর্তৃপক্ষের। বরং পুরপ্রধান এবং উপ পুরপ্রধানেরা পুজোর উদ্বোধনেই বেশি ব্যস্ত। পুরপ্রধান অবশ্য এই অভিযোগ অস্বীকার করেছেন। 
ডেঙ্গির সংক্রমণে রাজ্যের যে কয়েকটি পুরসভার নাজেহাল অবস্থা, বরাহনগর তার অন্যতম। অভিযোগ, ডেঙ্গির আক্রমণে এখনও পর্যন্ত ১৪-১৫ জনের মৃত্যু হয়েছে। কিন্তু সেদিকে নজর দেওয়ার বদলে পুরপ্রধান অপর্ণা মৌলিক এবং উপ পুরপ্রধান জয়ন্ত রায়েরা পুজোমণ্ডপে ফিতে কাটতেই বেশি ব্যস্ত। ৫ নম্বর ওয়ার্ডের বাসিন্দা অজয় সাহার কথায়, ‘‘অনেকেই ডেঙ্গিতে আক্রান্ত হয়েছেন। কয়েকজনের মৃত্যুও হয়েছে। তা নিয়ে পুরপ্রধান, উপ পুরপ্রধানদের উদ্যোগী হতে দেখা যাচ্ছে না। তাঁরা এক পুজোমণ্ডপ থেকে অন্য পুজোমণ্ডপে ঘুরে বেড়াতেই ব্যস্ত।’’ অজয়ের সুরেই অভিযোগ করেছেন ১০ নম্বর ওয়ার্ডের বাসিন্দা সৌরজিৎ প্রামাণিক। তিনি বলেন, ‘‘অন্যান্য বছরও ডেঙ্গি হয়। এবার প্রকোপ বেশি। পুজো তো থাকবেই। আনন্দও থাকবে। ডেঙ্গির দিকে বাড়তি নজর দেওয়া উচিত!’’ 
যদিও এই অভিযোগ মানতে চাননি অপর্ণা। তাঁর বক্তব্য, ‘‘কেউ যদি শুধুমাত্র অভিযোগ করার জন্যই অভিযোগ করেন, তাহলে তো কিছু বলার নেই! যখনই ডেঙ্গির খবর পাওয়া যাচ্ছে, তখনই পুরসভা তৎপর হচ্ছে। ব্যবস্থা নিতে বিশেষ টাস্ক ফোর্স গঠন করা হয়েছে। মানুষকেও তো সচেতন হতে হবে!’’ পুরপ্রধানের বক্তব্যকে সমর্থন করেছেন পুরপ্রধান পারিষদ আলপনা নাহা। তিনি বলেন, ‘‘বাড়িতে বাড়িতে গিয়ে পুরকর্মীরা জমা জল পরিষ্কারের কাজ করছেন। তাঁদের যাতে বাড়িতে ঢুকতে অসুবিধা না হয়, তার জন্য পুরকর্মীদের আলাদা পরিচয়পত্রের ব্যবস্থাও করা হয়েছে।’’